b'\n_START_ARTICLE_\nZaviralci aromataze\n_START_SECTION_\nMehanizem delovanja\n_START_PARAGRAPH_\nZaviralci aromataze zavirajo delovanje encima aromataza. To je encim iz skupine citokromov P450, ki preoblikuje androgene, nastale v jaj\xc4\x8dnikih, posteljici, modih in drugih tkivih, v estrogene s tem, da katalizira aromatizacijo obro\xc4\x8da A testosterona oz. androstendiona, pri \xc4\x8demer nastane estradiol oz. estron. V predmenopavznem obdobju so poglavitni vir estrogena pri \xc5\xbeenskah jaj\xc4\x8dniki, po menopavzi pa periferna tkiva. V pomenopavzi, ko jaj\xc4\x8dniki ne delujejo ve\xc4\x8d, so tako aromataze v perifernih tkivih bistvenega pomena pri proizvodnji estrogena in zato so zaviralci aromataze u\xc4\x8dinkoviti le v pomenopavznem obdobju.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nZdravila iz vrste zaviralcev aromataze v primerjavi s tamoksifenom, ki se prav tako uporablja za hormonsko zdravljenje raka dojke, nimajo poznej\xc5\xa1ih u\xc4\x8dinkov na sluznico maternice, tudi tveganje za trombozo je manj\xc5\xa1e kakor pri tamoksifenu, pogostej\xc5\xa1i pa so zlomi kosti zaradi osteoporoze. Povzro\xc4\x8dajo manj vro\xc4\x8dinskih oblivov kot tamoksifen, vendar ve\xc4\x8d bole\xc4\x8din v mi\xc5\xa1icah in sklepih. Redko lahko povzro\xc4\x8dijo utrujenost, otekanje, zvi\xc5\xa1an krvni tlak, red\xc4\x8denje las, slabost, zaprtje, drisko, bole\xc4\x8dino v trebuhu, izgubo teka, glavobol, ka\xc5\xa1elj in izpu\xc5\xa1\xc4\x8daj. Pri zdravljenju z zaviralci aromataze so opazili ve\xc4\x8d sr\xc4\x8dno-\xc5\xbeilnih zapletov kot pri zdravljenju s tamoksifenom.'